text: Derfor ringer kirkeklokkerne kl. 11
  01 august 2014 kl. 07.47
  Kirkeklokker i hele Sønderjylland ringer i dag klokken 11. Det sker for at markere 100-året for 1. verdenskrigs begyndelse.
  Krigen brød nemlig ud for, i dag, præcist 100 år siden ? den 1. august 1914.
  Især i Sønderjylland betød krigen meget. Kongeriget Danmark erklærede sig neutralt, men Sønderjylland, som efter 1864 var indlemmet i Preussen, blev inddraget i krigen. Hovedparten af de sønderjyske mænd mellem 18 og 45 år blev indkaldt som soldater.
  Biskop i Haderslev Stift, Marianne Christensen, har derfor opfordret alle stiftets sogne til at lade kirkeklokkerne ringe mellem 11.00 og 11.30.
  -Da krigen brød ud i 1914, blev der også ringet med klokkerne. For nogen var det en glædesringning. For andre, ikke mindst sønderjyderne, var det en ringning som bragte forfærdelse, siger Marianne Christensen.
  Ved gudstjenesterne på søndag opfordrer hun yderligere præsterne til at bruge prædikenen til at tale om starten på krigen.
  